Document ID: /roh_data/filtered/fineweb-2-filterrobots_roh.jsonl.gz/44269

Kanton Graubünden
Chantun Grischun
Cantone dei Grigioni
A chaschun da sia ultima sesida ha la regenza grischuna tractà differentas fatschentas da las vischnancas. Tranter auter ha ella approvà ulteriuras leschas communalas per diriger la construcziun d'abitaziuns secundaras en il Grischun. Igl è vegnì renvià a la limitaziun pervia da l'iniziativa naziunala cunter las abitaziuns secundaras.
Reglà la gestiun dal center da geodatas dal Grischun en ina cunvegna da prestaziun
En il rom d'ina cunvegna da prestaziun ha il chantun Grischun surdat la gestiun dal center da geodatas dal Grischun a la GeoGR SA. Da la societad anonima fan part per mintgamai in terz l'uniun d'inschigneras geometras e d'inschigners geometers dal Grischun (IGGR), il circul grischun da planisadras e da planisaders (CGP) ed il chantun Grischun sez. L'intent da la societad è l'installaziun e la gestiun d'in post d'intermediaziun da geodatas. Latiers tutgi da manar in portal d'internet, d'installar ina banca da metadatas e da render utilisablas las geodatas ch'èn avant maun.
La GeoGR SA è activa dapi tschintg onns ed ha investì durant quest temp – cun il sustegn dals uffizis chantunals – bler know-how en l'installaziun da l'infrastructura. Ozendi vegnan las geodatas rendidas accessiblas a tut las persunas interessadas sur in center da geodatas en l'internet. Questa purschida vegn duvrada regularmain (www.geogr.ch).
Il rempar da lavinas en la Valle di Lei vegn renovà
Al project "Rempar da lavinas en la Valle di Lei" ch'è vegnì inoltrà da l'uffizi da guaud e privels da la natira per incumbensa da las Ovras electricas dal Rain posteriur SA vegn garantida ina contribuziun chantunala da maximalmain 855'000 francs.
En il rom da las lavurs da projectaziun per renovar cumplettamain ils indrizs da las Ovras electricas dal Rain posteriur SA è er il rempar da lavinas temporar existent dals onns 1950 vegnì examinà. En quest connex èsi vegnì constatà ch'el è donnegià fermamain e che sia efficacitad è limitada. Las lavurs vi da l'ovra electrica ston però vegnir cuntinuadas l'enviern. Per il persunal dal plazzal exista pia durant l'enviern in deficit da protecziun considerabel. Perquai han las Ovras electricas dal Rain posteriur SA dumandà l'uffizi chantunal da guaud e privels da la natira d'elavurar in project da reparaziun forestal per il rempar da lavinas temporar. Quest project è ussa vegnì approvà da la regenza.
Da vischnancas e da regiuns
Projects da vias
La regenza ha approvà 965'000 francs per lavurs da construcziun sin il suandant traject:
- via da Brün: lavurs da cuvrida, Zalfeis – Chrüz
Gremi: regenza
Funtauna: rg chanzlia chantunala dal Grischun